**পেনশন কেইস নিষ্পত্তি সহজীকরণ**

জনাব মো: আব্দুল খালেক

উপজেলা হিসাবরক্ষন কর্মকর্তা

ডোমার, নীলফামারী।
মোবাইল: ০১৭১৫৩৮৭৪৭৩
ই-মেইল: uao.khaleque@gmail.com

সরকারি কর্মচারীদের চাকুরীবিধি সম্পর্কে অজ্ঞতা ও উদাসীনতা এবং স্থানীয় অফিসের অসচ্ছতার কারণে পেনশন কেইস নিষ্পত্তিতে বিলম্ব হয়। এটুআই প্রশিক্ষণের সিদ্ধান্ত অনুযায়ী পেনশন কেইস সর্বোচ্চ ০৫ কর্মদিবসে নিষ্পত্তির সময়সীমা নির্ধারিত হয়। এই পদ্ধতিতে প্রথম দিবসে পেনশন কেইস প্রাপ্তি ও ডাইরীভুক্তি, দ্বিতীয় কর্ম দিবসে অডিটর কর্তৃক সংশ্লিষ্ট পেনশনারকে মোবাইল কিংবা এস এম এস এর মাধ্যমে জানিয়ে দেয়া এবং ২য় ও ৩য় কর্ম দিবসে অডিটর কর্তৃক যাচাই ও কর্মকর্তার টেবিলে উপস্থাপন, ৪র্থ ও ৫ম কর্ম দিবসে কর্মকর্তা কর্তৃক যাচাই ও নিষ্পত্তি করা হয়। উপজেলা হিসাবরক্ষণ অফিস, ডোমারে জুলাই, ১৪ হইতে জুন, ১৫ পর্যন্ত পেনশন কেইস নিষ্পত্তি বিষয়ক উদ্ভাবনকে পাইলট প্রকল্প হিসেবে চালু করা হয়৷ উক্ত পাইলটিং কার্যক্রম পরবর্তীতে আরও এক বছর বৃদ্ধি করা হয়৷ প্রকল্পের নির্দেশনা অনুযায়ী জুলাই/১৪ হইতে অদ্যাবধি অদ্যাবধি ৭৩টি পেনশন কেইস সর্বোচ্চ ০৫ কর্মদিবসে নিষ্পত্তি করা হয়েছে। এতে পেনশনারদের ভোগান্তি কমেছে৷ সারাদেশে এই প্রক্রিয়া চালু করলে পেনশনারদের ভোগান্তি কমে যাবে। উল্লেখ্য, পেনশনারদের জন্য উক্ত অফিসের বাজেট বরাদ্দ ও উপজেলা পরিষদের তহবিল হতে প্রাপ্ত অর্থ দ্বারা পেনশনারদের জন্য সোফার ব্যবস্থা, পানি সরবরাহ করার জন্য ফিল্টার, গ্লাস, প্লেটসহ সেবাগ্রহীতাদের জন্য প্রয়োজনীয় ব্যবস্থা গ্রহণ করা হয়েছে৷

 এছাড়া পেনশনে গমন করলে যে সমস্ত ফরম প্রয়োজন তার তালিকা সম্ভলিত ব্যানার; অডিট আপত্তি, না-দাবী সনদপত্র পাওয়া না গেলে ও বিভাগীয় মামলা থাকলে যে প্রক্রিয়ায় পেনশন নিষ্পত্তি করা যায় তার তথ্য সম্বলিত ব্যানার; পেনশন নির্ধারণের প্রক্রিয়া, চাকুরীর দৈর্ঘ্যের ভিত্তিতে পেনশনের হার ও আনুতোষিকে হার ইত্যাদি সম্বলিত ডিজিটাল ব্যানার অফিসের দেয়ালে প্রদর্শন করা হচ্ছে৷ পাশাপাশি যারা পেনশনে গমন করবেন তাদের জন্ম তারিখ, পিআরএল গমনের তারিখ, পেনশনে গমনের তারিখ ও মোবাইল নম্বর সম্বলিত একটি চার্ট তৈরী করা হয়েছে যাতে পেনশনে গমনের তারিখ ও পেনশনারকে মোবাইলের মাধ্যমে জানিয়ে দেয়া যায়৷ পেনশনারদের অবগতির জন্য প্রয়োজনীয় পেনশন ফরম এ অফিসে সংরক্ষণ করা হচ্ছে৷

 ‘পেনশন কেইস নিষ্পত্তি সহজীকরণ’ শীর্ষক উদ্ভাবনের মাধ্যমে সেবা প্রদান করার জন্য ২০১৬ সালে জেলা প্রশাসন, নীলফামারী কর্তৃক আয়োজিত ডিজিটাল উদ্ভবনী মেলায় এবং বিভাগীয় কমিশনারের কার্যালয়, রংপুর কর্তৃক জেলা প্রশাসকের কার্যালয়, দিনাজপুরে ০৭ জানুয়ারি ২০১৭ তারিখে আয়োজিত বিভাগীয় ইনোভেশন সার্কেল (দিনাজপুর পর্ব)-এ শ্রেষ্ঠ উদ্ভাবনী পাইলট উদ্যোগ গ্রহণের মাধ্যমে নাগরিক সমস্যা সমাধান ক্যাটাগরিতে প্রথম স্থান অর্জন করায় জনাব মো: আব্দুল খালেক, উপজেলা হিসাবরক্ষন কর্মকর্তা ডোমার, নীলফামারী পুরস্কৃত করা হয়৷